**Урок беларускай мовы**

**Клас** 6

**Настаўнік** Казлова Т.У., першая катэгорыя

**Тэма**:Трыванні дзеяслова. Утварэнне і ўжыванне дзеясловаў закончанага і незакончанага трывання.

**Мэта**: плануецца, што да канца ўрока вучні будуць ведаць трыванні дзеясловаў, умець вызначаць незакончанае і закончанае трыванне, утвараць дзеясловы адпаведнага трывання.

**Задачы:**

- садзейнічаць развіццю маўлення, камунікатыўных навыкаў, лагічнага мыслення праз разнастайныя формы і метады работы

- стварыць умовы для выхавання цікавасці да трапнага беларускага слова.

На дошцы: Хто працуе, таму і шанцуе. *(Прыказка)*

**ХОД УРОКА**

**I. Арганізацыйны момант**

**-** Добры дзень! - гавару я вам.

- Пагадзіцеся, дзень і сапраўды сёння добры. Я хачу, каб вы таксама пажадалі адзін аднаму добрага дня.

***Псіхалагічная хвілінка.***

*Вучні па чарзе датыкаюцца да пальцаў рук свайго суседа, пачынаючы з вялікага пальца і гавораць:*

▪ жадаю (датыкаюцца вялікімі пальцамі):

▪ поспеху (указальнымі);

▪ вялікага (сярэднімі);

▪ ва ўсім (безымяннымі);

▪ і ўсюды (мезенцамі);

▪ Добры дзень! (датыкаюцца ўсёй далонню)

- Сёння на ўроку нас чакае многа цікавых заданняў, новых адкрыццяў, а нашымі памочнікамі будуць увага, знаходлівасць і кемлівасць.

- А каб мова наша сёння была правільнай і прыгожай, пачнём урок з моўнай размінкі – навучымся вымаўляць наступную скарагаворку:

*Каласы каласавалі, каласавалі, выкаласавалі.*

**II. Праверка дамашняга задання.**

- пр. 426.

- Ці ўзнікалі цяжкасці пры выкананні дамашняга задання? Самі выконвалі, ці хто дапамагаў?

- Абмяняйцеся сшыткамі і праверце правільнасць выканання.

- У якой форме стаяць безасабовыя дзеясловы? *( У форме 3-й асобы адзіночнага ліку і ўтвораныя пры дапамозе постфіксаў -ся і -ца)*

**III. Вызначэнне тэмы і мэты заняткаў**

*1. Вызначэнне тэмы.**Стварэнне праблемнай сітуацыі*

- Звярніце ўвагу на дэвіз нашага ўрока, які напісаны на дошцы: “Хто працуе, таму і шанцуе”. Як вы разумееце гэтыя словы? Да якога жанру вуснай народнай творчасці можна аднесці гэта выказванне? *(Да прыказкі)*

- Я спадзяюся, што на ўроку вы будзеце дзейнічаць згодна гэтай прыказкі і тэму ўрока засвоіце без цяжкасцей.

- Сённяшні урок мы прысвячаем цудоўнаму народнаму мастацтву.

*Зварот да скарагаворкі.*

- Ахарактарызуйце дзеясловы са скарагаворкі. Вызначце лік, час, сінтаксічную ролю, пастаўце ў пачатковай форме, вызначце трыванне.

Каласавалі – мн.л., пр.ч., выказнік, каласавацца, ????

Выкаласавалі – мн.л., пр.ч., выказнік, ????

- Што вы не вызначылі? *(Трыванне)* Чаму? *(Таму што з гэтай тэмай мы яшчэ не знаёміліся)*

- Тэма нашага ўрока “Трыванні дзеясловаў”

*2. Мэтавызначэнне.*

- Звярніце ўвагу на словы, якія напісаны на дошцы.

- Паўтарыць, *( паўтарыць тэму “Дзеяслоў”, асноўныя паняцці тэмы)*

- выпрацоўваць, *(выпрацоўваць уменне вызначаць трыванне дзеяслова)*

- знаходзіць, *( знаходзіць дзеясловы розных трыванняў )*

- ужываць, *( ужываць дзеясловы ў маўленні )*

- развіваць, *( развіваць ўяўленне, мысленне, памяць )*

- выхоўваць. *(выхоўваць любоў да роднай мовы, павагу да народнай творчасці)*

- Да якой часціны мовы яны адносяцца? *( Да дзеясловаў*)

- Якую форму яны маюць? (*Неазначальную*).

- А для чаго напісаны гэтыя дзеясловы? (*Каб вызначыць задачы ўрока*).

- Вусна складзіце з прапанаванымі дзеясловамі словазлучэнні ці сказы.

- Я хачу звярнуць вашу ўвагу на найбольш значным дзеяслове *выхоўваць.* Мы сёння многа з вамі будзем гаварыць пра Беларусь і беларусаў, нашу спадчыну, культуру. Лексічная тэма ўрока – беларускі фальклор.

**ІІІ. Паўтарэнне пройдзенага матэрыялу.**

- Давайце высветлім веды, засвоеныя вамі па тэме “Дзеяслоў”

1. Правядзём ***гульню “Лато”.*** Дапоўніце, калі ласка, сказы.

1) Дзеяслоў – гэта…

2) Дзеяслоў можа абазначаць… (*фізічныя дзеянні, рух і стан у прасторы, тое, што адбываецца ў прыродзе)*

3) Дзеясловы змяняюцца па… *(па часах, асобах, ліках, родах)*

4) Інфінітыў адказвае на пытанні…*(што рабіць? што зрабіць?)*

5) У сказе дзеясловы паясняюцца …*(назоўнікамі, прыслоўямі і іншымі часцінамі мовы)*

6) Неазначальная форма дзеяслова ў сказе можа быць… *(любым членам сказа)*

7) Дзеясловы ў неазначальнай форме заканчваюцца на… *(-ць, -ці, -чы)*

8) Пачатковая форма дзеяслова – гэта … *(яго неазначальная форма)*

9) Асновай інфінітыва лічыцца … *(частка дзеяслоўнай асновы без суфіксаў –ць, -ці, -чы)*

10) Безасабовыя дзеясловы абазначаюць … *(дзеянні, якія адбываюцца самі па сабе, без дзеючай асобы)*

- Запішыце, калі ласка, дату і тэму ў рабочы сшытак.

**V. Вывучэнне новага матэрыялу.**

***1. Праца з вершам***

- Пачаць вывучэнне новага матэрыялу я хачу прапанаваць з верша А.Ставера “Жураўлі на Палессе ляцяць”, які вы вывучалі на памяць.

*(Адзін вучань чытае верш)*

- Чым адрозніваюцца 1-е і 4-е чатырохрадкоўе? (*Словамі разумею і зразумееш)*

- Давайце паставім пытанні да гэтых слоў. (*Разумею – што раблю?, зразумееш – што зробіш?)*

- Чым адрозніваюцца словы і пытанні паміж сабою? Якое дзеянне абазначаюць? *(Слова разумею абазначае незакончанае дзеянне, якое адбываецца, а слова зразумееш – закончанае, якое абавязкова адбудзецца. Пытанні адрозніваюцца прыстаўкай).*

***2. Праца з паняццем.***

- Давайце папрацуем з паняццем “трыванне”.

- Паспрабуйце даць азначэнне слову “трыванне”. (*Цярпенне, вытрымка, від, лад).*

- Падбярыце супрацьлеглыя паняццці да гэтага слова.

*( нястрыманасць, злосць, раздражненне).*

- Ці мае якое-небудзь дачыненне гэта паняцце да тэмы нашага ўрока?

Значыць, слова трыванне якое па сваім значэнні? *(мнагазначнае)*

***3. Знаёмства з тэарэтычным матэрыялам падручніка.***

***-*** А зараз я прапаную самастойна папрацаваць з падручнікам.

- пр. 432 (праца з табліцай)

- На якія пытанні адказваюць дзеясловы незакончанага трывання? Закончанага?

- Якія формы часу маюць дзеясловы незакончанага трывання? Закончанага?

*(Дзеясловы незакончанага трывання маюць формы пр, цяп., і буд.скл.часу.*

*Дзеясловы закончанага – пр.і і буд. прост.часу. )*

- Як утвараюцца дзеясловы незакончанага трывання? Закончанага?

**VI. Замацаванне**

- Кожны з нас у дзяцінстве з задавальненнем слухаў матчыны калыханкі, песні. З імі і сон хутчэй прыходзіць, і сны лепшыя сняцца.

***1. Праца з тэкстам беларускай народнай песні “Бегаў зайчык шэранькі”*** (1 вучань працуе ля дошкі)

Бегаў зайчык шэранькі ля ракі, (2 разы)

На яго наскочылі два ваўкі. (2 разы)

Паляўнічы зайчыка ўратаваў, (2 разы)

Ён лясных драпежнікаў пастраляў.(2 разы)

Уцякаў той шэранькі з усіх ног,(2 разы)

Не глядзеў ні сцежак ён, ні дарог.(2 разы)

І хваліцца ў лесе ён так пачаў: (2 разы)

* Двух ваўкоў ля рэчкі я разарваў. (2 разы)

ЗАДАННІ:

***1. Выпішыце з народнай песні ў слупок дзеясловы, запішыце іх у неазначальнай форме, вусна пастаўце да іх пытанні, вызначце трыванне.***

***2. Утварыце ад дзеясловаў незакончанага трывання дзеясловы закончанага трывання, а ад дзеясловаў закончанага - незакончанае.***

*Бегаў (н.тр.) – бегчы - прабегчы (пры-)*

*наскочылі (з.тр.) – наскочыць - наскокваць (-ва-)*

*уратаваў (з.тр.) – уратаваць - уратоўваць (-оўва-)*

*пастраляў (з.тр.) – пастраляць - страляць*

*уцякаў (н.тр.) – уцякаць - уцячы (-ы-)*

*не глядзеў (н.тр.) – не глядзець - паглядзець (па-)*

*хваліцца (н.тр.)– пахваліцца, (па-)*

*пачаў (з.тр.) – пачаць, пачынаць ?*

*разарваў (з.тр.) – разарваць, разрываць (чаргаванне нуля гука з гукам [ы])*

- З дапамогай якіх марфем вы ўтваралі дзеясловы? Такім чынам, мы бачым, што трыванне дзеяслова можна змяніць з дапамогай і прыстаўкі, і суфікса, і чаргаваннем нуля гука з гукамі [ы] або [і].

***ФІЗКУЛЬТХВІЛІНКА.***

- Суаднясіце лічбы з літарамі і прачытайце выслоўе.

*(Найвялікшае сонца – мая беларуская мова. Яўген Крупенька)*

***2. Праца з прыказкамі.***

- Беларус працавіты і разумны чалавек. Ён любіць сваю зямлю, шануе хлеб і мудра ў прыказках павучае дзетак. Крынічнымі словамі, “залацінкамі мудрасці” называюць прыказкі. З іх дапамогай мы засвойваем і перадаём нашчадкам духоўныя скарбы народа.

***Спалучыце часткі беларускіх прыказак****.(Вучань падыходзіць да дошкі і прымацоўвае адпаведную частку да прыказкі, называючы дзеяслоў і трыванне.)*

Кожная сасна … свайму бору песні спявае. (н.тр.)

На чужыне … і камар загіне. (з.тр.)

Для сваёй Айчыны … не шкадуюць сілы. (н.тр.)

Той бацькаўшчыну любіць, … хто ёй сумленна служыць. (н.тр.)

Чужым розумам … не пражывеш. (з.тр.)

З якім спазнаешся, … такім станешся. (з.тр.)

Хто бацьку і маці зневажае, … той дабра не знае. (н.тр.)

Меней гавары (н.тр.) , …болей пачуеш. (з.тр.)

Умей праўду сказаць (з.тр.), … любі (н.тр.) праўду паслухаць (з.тр.).

Як гукнеш (з.тр.), … так і адгукнецца (з.тр.).

Не можаш (н.тр.) дапамагчы (з.тр.), …то лепш памаўчы (з.тр.).

***3.*** ***Узнавіце забаўлянку***

………. (Кую, кую) ножку,

………. (Паедзем) ў дарожку,

Дарожка крывая,

Кабылка сляпая

……….. (Зачапілася) за пень,

……….. (Прастаяла ) цэлы дзень.

***4. Гульня “Пазнавальны рынг”.***

- У пачатку навучальнага года мы з вамі на ўроках літаратуры знаёміліся са старажытнымі народнымі аповедамі пра паходжанне свету, жыццё прыроды і чалавека. Успомніце, як называліся гэтыя аповеды? *(Міфы)*

- У якіх багоў верылі нашы продкі? *( Сварог, Пярун, Ярыла, Лада, Зюзя, Жыжаль, Вяле҆с, Жы҆ва, Мара҆ )*

- У якіх духаў верылі нашы продкі? *(Палявік, Лесавік, Дамавік, Вадзянік, Ваўкалак, Баба Яга і інш.)*

1. Паліваў зямлю дажджом *(Пярун).*

2. За дзень аб’язджаў неба *(Сварог).*

3. Каб не памарозіў азімае, продкі стараліся яго задобрыць *(Зюзя).*

4. Пільна сачыў за жывёлай на зямлі *(Вялес).*

5. Пачынаў вясну *(Ярыла).*

6. Маладым дзяўчатам яна штогод давала вяночкі *(Лада).*

7. Каваў зброю, каб скінуць Перуна *(Жыжаль).*

8. Мог пакараць за нядбайныя паводзіны ў лесе *(Лесавік).*

9. Калі яго шматок укінуць у ваду, то ён ажыве *(Вадзянік).*

- Я прапаную вам наступнае заданне па варыянтах.

***1. Выпішыце ў слупок з гэтых сказаў дзеясловы, вызначце іх час***

1 вар. – незак. тр.,

2 вар. – законч. тр.

*1 варыянт*: паліваў (пр.ч.), аб’язджаў (пр.ч), стараліся (ц.ч.), сачыў (пр.ч.), давала (пр.ч.), каваў (пр.ч.)

*2 варыянт:* не памарозіў (пр.ч), задобрыць (інф.), скінуць (інф.), пакараць (інф.), укінуць (інф.), ажыве (б.ч.).

- У якіх дзеясловах вы не вызначылі час? (*задобрыць, скінуць, пакараць, укінуць)* Чаму? *( інфінітыў не мае катэгорыі часу)*

***5. Праца з загадкамі.***

- Паслухайце ўважліва, пра што ідзе размова? Яны развіваюць кемлівасць і назіральнасць, вучаць параўноўваць, пашыраюць кругазор. 3 імі весела і смешна. У казках яны бываюць сродкам выпрабоўвання розуму герояў. Пра што ідзе размова? *(Пра загадкі)*

- Адгадайце наступныя загадкі:

1. Ляцяць птушкі без крыл, садзяцца без ног.

*(Снег)*

2. Ляжыць сярод градкі зялёны і гладкі.

*(Агурок)*

3. Корміць, корміць, а сама есці не просіць.

*(Зямля*)

- Выпішыце з загадак дзеясловы (у слупок). Змяніце форму дзеясловаў так, каб адбылося чаргаванне зычных ці галосных.

*ля****ц****яць-ля****ч****у,*

*са****дз****яцца-са****дж****у.*

*ля****ж****ыць-ля****г****у,*

*кор****м****іць-кар****мл****ю,*

*пр****ос****іць-пра****ш****у.*

- Назавіце гукі, якія чаргуюцца.

***6. Кадзіраваны дыктант***

- А цяпер я прапаную вам кадзіраваны дыктант . Калі я называю дзеяслоў незакончанага трывання, вы ставіце 0, калі закончанага – 1

*(2 вучні працуюць ля дошкі)*

Адкрыўся (1)

Сціхае (0)

Рухнула (1)

Расце (0)

Здагадаўся (1)

Вызначыць (1)

Купаліся (0)

Шые (0)

Збіралі (0)

Прынесла (1)

КЛЮЧ**:** 1010110001

- Беларусы любяць пажартаваць, Давайце паспрабуем і мы адказаць на жартоўныя пытанні.

1. Што без вады плавае? (воблака)

2. Чаму карова кладзецца? (сядзець не ўмее)

3. Дзе сухога каменя не знойдзеш? (у вадзе)

4. За што вучня выгналі з класа? (за дзверы)

5. За які пятак нічога не купіш? (за свіны)

6. На якое дрэва садзіцца варона ў час дажджу? (на мокрае)

7. Чаго языком не дастанеш? (носа)

**VII. Падвядзенне вынікаў урока.**

*Метад “Эстафета”*

- Я прапаную вам ланцужок пытанняў. Той, хто першы дасць адказ на 1-е пытанне, называе таго, хто будзе адказваць наступны.

1) Што абазначаюць дзеясловы незакончанага трывання? *(Незакончанае дзеянне, г.зн. якое адбываецца, адбывалася ці будзе адбывацца.*

2) Што абазначаюць дзеясловы закончанага трывання? *(Закончанае дзеянне, г.зн. якое адбылося ці абавязкова адбудзецца).*

3) На якія пытанні адказваюць дзеясловы незакончанага трывання? *(Што рабіць? Што раблю? Што рабіў? Што буду рабіць?).*

4) На якія пытанні адказваюць дзеясловы закончанага трывання? *(Што зрабіць? Што зраблю? Што зрабіў.*

5) Формы якога часу маюць дзеясловы незакончанага трывання? *(Цяперашняга, прошлага і будучага складанага часу).*

6) Формы якога часу маюць дзеясловы закончанага трывання? *(Прошлага і будучага простага часу).*

7) Як утвараюцца дзеясловы незакончанага трывання? *(Пры дапамозе суфіксаў –ва-, -ыва- (-іва-), -ава- (-ява-), -оўва-(-ёўва); шляхам змены націску; заменай суфіксаў –ы-(-і-) на –а- (-я-)).*

8) Як утвараюцца дзеясловы закончанага трывання? *( Пры дапамозе прыставак, суфіксаў –ы-(-і-), -ну-, шляхам замены націску).*

**VIII. Заданне на дом**

**-** Выведаеце, што нашы далёкія продкі цалкам залежалі ад прыроды, давяралі ёй ва ўсім, пакланяліся ёй, абагаўляючы расліны, жывёл, з’явы прыроды. Яны назіралі за раслінамі, жывёламі, птушкамі, прыроднымі стыхіямі і адзначалі іх стан і сузалежнасць. Свае назіранні яны перадавалі нашчадкам, вучылі іх жыць у згодзе з прыродай. Так з’явіліся прыкметы і павер’і.

- Я прапаную вам успомніць і запісаць у сшытак 10 прыкмет і павер’яў, вызначыць трыванне дзеясловаў і час.

- Мацнейшым вучням напісаць міні-сачыненне-разважанне па прыказцы “З кім спазнаешся, такім станешся” або “Як гукнеш, так і адгукнецца”

**IX. Выстаўленне і каменціраванне адзнак.**

**X. Рэфлексія**

**-** Скажыце, калі ласка, ці была карысць ад патрачанага вамі часу на ўроку?

- У чым яна заключалася? *(Набылі новыя веды пра дзеяслоў, паўтарылі звесткі пра фальклор)*

- Закончыць нашу працу на ўроку я хачу словамі Генадзія Пашкова.

*Самы радасны прадмет –*

*спасцігаць загадку слова,*

*роднае зямелькі мову*

*на ўроку,*

*у жыцці,*

*каб лягчэй было ісці*

*і каб сілу мець душою,*

*праз жыццё –*

*за годам год, -*

*што зямля твая –*

*- з табою, -*

*што з табою –*

*твой народ!* (Генадзь Пашкоў)